Valke-beamptes geskors ná inhegtenisnemingArgieffoto Genl. Godfrey Lebeya, nasionale hoof van die Valke, het opdrag gegee dat twee lede van die Valke wat Sondag in hegtenis geneem is vir beweerde korrupsie en bedrog onmiddellik geskors word. Brig. Hangwani Mulaudzi, woordvoerder van die Valke, het gesê kapt. Kaizer Mohale (50) en kol. Emily Hlophe (44), albei verbonde aan die Valke se eenheid vir ernstige kommersiële misdaad, en hul medepligtige, voormalige polisiekonstabel Steve Mangena (35), het Maandag in Johannesburg in die handelsmisdaadhof verskyn. “Al drie is vrygelaat op borgtog van R5 000 elk,” het Mulaudzi gesê. Mulaudzi het verduidelik dat die drie hulle as privaat speurders voorgedoen het nadat ŉ sakeman aangedui het dat hy die dienste van privaat speurders verlang. “Hulle mag dit uiteraard nie doen nie. Hulle het gekonkel en ŉ plan beraam om hom te bedrieg. Die slagoffer het glo teen dié tyd reeds ŉ groot bedrag geld betaal vir die drie se dienste,” het Mulaudzi gesê. Lebeya sê owerhede kan nie net toekyk hoe ŉ paar korrupte individue die naam van die Valke ruïneer nie. “Dit is ons verantwoordelikheid om ŉ organisasie te bou wat mense altyd vertrou en sal beskerm teen enige misdaad,” het Lebeya gesê.